Sporazum o prosti trgovini med EU in Republiko Singapur – sprememba protokola 1 k Sporazumu

Sporazum o prosti trgovini med EU in Singapurjem je bil objavljen v Uradnem listu [EU L 294](https://eur-lex.europa.eu/legal-content/SL/TXT/?uri=OJ:L:2019:294:TOC), z dne 14. 11. 2019. Protokol 1 o opredelitvi pojma »izdelki s poreklom« in načinih upravnega sodelovanja, ki je del Sporazuma o prosti trgovini med EU in Singapurjem (prične se na strani 659), je začel veljati 21. novembra 2019.

V skladu s členom 16 Protokola 1 o opredelitvi pojma »izdelki s poreklom« in načinih upravnega sodelovanja (v nadaljnjem besedilu: protokol o poreklu) je dokazilo o poreklu **izjava o poreklu**, različne jezikovne različice besedila izjave o poreklu pa so navedene v Prilogi E protokola o poreklu. Izjavo o poreklu se sestavi na računu ali na katerem koli drugem trgovinskem dokumentu, ki izdelek s poreklom opisuje dovolj natančno, da ga je mogoče prepoznati.

Izjavo o poreklu lahko v EU sestavi pooblaščeni izvoznik ali kateri koli izvoznik za pošiljke, ki vsebujejo izdelke s poreklom, katerih skupna vrednost ne presega 6 000 EUR.

V Singapurju lahko sestavi izjavo o poreklu izvoznik, ki je registriran pri pristojnem organu in je prejel enotno številko subjekta in ravna v skladu z ustreznimi singapurskimi predpisi v zvezi s sestavljanjem izjav o poreklu. Izvozniki iz Singapurja za izvoz v EU v izjavi o poreklu vedno navedejo svojo enotno številko subjekta ne glede na vrednost izdelkov s poreklom v pošiljki. Navedeno pomeni, da izvozniki iz Singapurja navedejo svojo enotno številko subjekta tudi za izdelke s poreklom v pošiljki v vrednosti do 6 000 EUR oziroma da ni mejne vrednosti. Enotna številka subjekta je standardna identifikacijska številka subjekta. Informacije o enotnih številkah subjektov so na voljo na [www.uen.gov.sg](https://www.uen.gov.sg/ueninternet/faces/pages/uenSrch.jspx). Izvozniki iz Singapurja sestavijo izjavo o poreklu na podlagi angleške različice, izvozniki iz EU pa na podlagi katere koli jezikovne različice iz Priloge E protokola o poreklu.

V uradnem listu [EU L 27](https://eur-lex.europa.eu/legal-content/SL/TXT/?uri=uriserv%3AOJ.L_.2023.027.01.0033.01.SLV&toc=OJ%3AL%3A2023%3A027%3ATOC) je bil dne 31. 1. 2023 objavljen Sklep št. 01/2022 Odbora za carino iz Sporazuma o prosti trgovini med Evropsko unijo in Republiko Singapur, z dne 20. decembra 2022, o spremembi nekaterih elementov Protokola 1 o opredelitvi pojma „izdelki s poreklom“ in načinih upravnega sodelovanja ter njegovih prilog (v nadaljnjem besedilu: Sklep št. 01/2022). Sklep št. 01/2022 je začel veljati 1. januarja 2023.

**Bistvene spremembe protokola 1 na podlagi Sklepa št. 01/2022 so:**

* v zvezi z nomenklaturo, ki jo ureja Konvencija o harmoniziranem sistemu poimenovanj in šifrskih oznak blaga (v nadaljnjem besedilu: HS), so bile 1. januarja 2012, 1. januarja 2017 in 1. januarja 2022 uvedene spremembe. Protokol 1 je posodobljen na različico HS iz leta 2022;
* v EU je sistem pooblaščenih izvoznikov nadomeščen s sistemom REX, izjava o poreklu pa je preimenovana v navedbo o poreklu. Navedeno pomeni, da lahko od 1. 1. 2023 dalje uvozniki iz Singapurja uveljavljajo preferencialno tarifno obravnavo na podlagi navedbe o poreklu, ki jo v EU sestavi registrirani, in ne več pooblaščeni izvoznik. Ker se sestava navedbe o poreklu v členu 17(4) sklicuje na določbe domačega prava pogodbenice izvoznice, lahko v EU sestavi navedbo o poreklu za vsako pošiljko, ki vsebuje izdelke s poreklom, katerih skupna vrednost ne presega 6 000 EUR, kateri koli izvoznik, za pošiljke nad vrednostjo 6 000 EUR pa samo registrirani izvoznik;
* Sklep št. 01/2022 določa prehodno obdobje, ki zagotavlja, da bo Singapur v obdobju treh mesecev od začetka veljavnosti Sklepa št. 01/2022 sprejemal izjave o poreklu, sestavljene v skladu s členom 17 (Pogoji za izjavo o poreklu) in členom 18 (Pooblaščeni izvoznik) Protokola 1 k Sporazumu, kot je veljal pred datumom začetka veljavnosti navedenega sklepa. Navedeno pomeni, da bodo singapurski carinski organi do vključno 31. marca 2023 še vedno sprejemali izjave o poreklu, ki jih bodo v EU sestavili pooblaščeni izvozniki, po tem datumu pa ne več;
* razširjen je obseg (in ne količina) treh letnih kvot, določenih v Prilogi B(a) k Protokolu 1 za izvoz iz Singapurja v EU (za izdelke, navedene v Prilogi B(a), se lahko namesto pravil iz Priloge B (seznam obdelav ali predelav) za izdelke s poreklom iz Singapurja uporabljajo tudi pravila iz te priloge, vendar v mejah letnih kvot). Zaradi navedenega je [Izvedbena uredba Komisije (EU) 2019/1927](https://eur-lex.europa.eu/legal-content/SL/TXT/?uri=uriserv:OJ.L_.2019.299.01.0045.01.SLV&toc=OJ:L:2019:299:TOC), z dne 19. novembra 2019, o odstopanjih od pravil o „izdelkih s poreklom“, določenih v Sporazumu o prosti trgovini med Evropsko unijo in Republiko Singapur, ki se uporabljajo v okviru omejitev letnih kvot za nekatere izdelke iz Singapurja v postopku spreminjanja.